Vyf idees vir tuisgemaakte KersgeskenkeKondensmelkkoekies. (Foto: Elsabé Erasmus/Maroela Media) Vermy die winkels dié Kersseisoen en bederf jou geliefdes met pragtige, tuisgemaakte Kersgeskenke. Hier is ŉ paar idees om die peperduur geskenkuitstappie te vermy deur jou eie geskenke in die gemak van jou sitkamer op te tower. Daar is niks so lekker soos ŉ blik propvol heerlike Kersfeeskoekies nie. Gebruik leë, glas koffiehouers en pak dit vol kleurvolle Kersfeeskoekies om vir jou geliefdes dié Kersfees te gee. Gebruik hierdie resep om die koekies in ŉ japtrap te bak. Maak seker om die etiket mooi af te was, bind ŉ lint daarom en siedaar, ŉ pragtige houer vol liefde. Indien jy iemand is wat graag tyd in die kombuis deurbring, sal hierdie geskenk nie net spesiaal vir jou geliefdes wees nie, maar ’n wonderlike tydverdryf vir jou. (argieffoto) Kikker jou geliefdes se ontbyttafelsop met tuisgemaakte konfyt. Of dit nou heelgroenvyekonfyt, aarbeikonfeit-met-vanielje of tamatiekonfyt is, dié geskenk sal beslis ŉ treffer onder die Kersboom wees. ŉ Groot leë blik is nie te versmaai wanneer dit by oulike, tuisgemaakte Kersgeskenke kom nie. Gebruik ŉ ou koffieblik of glashouer en pak dit propvol seep, badsout, naelpolitoer en gesigmasker. Jy kan dié bederf ook vervang met heerlike eetgoed soos lekkers en sjokolade. Foto ter illustrasie. (Foto: Unsplash) Raak kreatief, span sommer die hele huisgesin in en verf die blikke met pragtige Kersboodskappe en -prentjies. So het jy nie net ŉ mooi geskenk nie, maar die kinders word ook besig gehou met die skep van allerhande Kersgeskenke. Vir diegene wat nie bang vir ŉ paar breinaalde of ŉ hekelnaald is nie, sal hierdie Kersgeskenke perfek wees. (Foto: Met vergunning van Idees-tydskrif) Span jou hekel- of breivernuf in en maak iets spesiaal vir jou ma, tannie, ouma of kind. ŉ Paar gehekelde pantoffels, ŉ snoesige kniekombersie of ŉ mandjie wat jy propvol ander bederfitems kan pak sal perfek vir jou en jou geliefdes wees. Wanneer hulle knus onder hul kombers met hul gemaklike pantoffels lê, sal hulle ongetwyfeld aan jou en jou handewerk dink. Wanneer jy tog iets by die winkel wil gaan koop, maar jou eie stempel daarop wil afdruk, is dié perfek vir jou. (Foto: Met vergunning van Idees-tydskrif) Koop ŉ handdoek of kombers en borduur pragtige voëltjies daarop om dit ŉ bietjie karakter te gee. Jy kan selfs blomme op ŉ sak borduur om die geskenk nóg meer spesiaal te maak. Kyk hier vir nog interessante handwerk-Kersidees.